48 Carbo

Carbo. Per carbonem intelligitur peccator quia, proprie loquendo, carbo dicitur vbi prius fuit ignis, set nunc extinctus est. Sic est de peccatore, nam qui prius erat lucidus, modo est niger, Can. 1[:4] de nigrata est super carbones facies eorum. Et Eccli. 8[:13] dicitur, *Non incendas carbones peccatorum.* De carbonibus dicit Augustinus, 41, *De civitate,* capitulo 4, quod licet carbones super terram facile frangantur; sub terra cum nullo humore nulla etate vincuntur. Vnde et edificorum fundamenta de eis fiunt, sicut peccata dum homo est super terram facile remittuntur et consumuntur. Set sub terra, id est, post mortem hominis improperium.

¶ Item, sicut ex carbonibus fit ignis feruencior quam ex lignis, sic ex illis in quibus fuit ignis Spiritus Sancti, et est extinctus forcior est quam in aliis, utpote Saracenis et paganis, Psal. [139:11]: *Cadent super eos carbones; in ignem dejicies [eos]* et nos.

¶ Item, Psal. [119:4]: *Sagitte potentis acute, cum carbonibus desolatoriis*. Qui intime cogitaret de istis carbonibus forsitan compungeretur, Tob. 6[:8] Cor piscis positum *super carbones extricat omne genus demoniorum.* Sic cor peccatoris extractum de aquis voluptatum positum per consideracionem super ardorem peccatorum uel ignis inferni extricaret appetitum peccandi. Vnde et *aspectus* illorum sanctorum *animalium,* Ezech. primo [1:13] erat *quasi carbonum ignis ardencium*. Dicit, autem, Salomon [Prou. 25:21]: *Si esurierit inimicus tuus, ciba illum*. *Hoc enim faciens* congerens *carbones super caput eius* [Rom. 12:20]. Quod exponens Chrisostomus, homelia 41, *Super Matthaeum,* dicit quid est congere carbones super inimici nisi facere eum magis reum ante Deum. Si igitur benefaciens inimico magis reum facit ante Deum, sequitur quia qui orat pro inimico magis reum eum facit nisi se conuertat.